《读金刚经》
宋代·郭印

智慧比金刚，能碎诸烦恼。
良哉须菩提，为众非草草。
再三立问端，一起复一倒。
要以撼瞿昙，俾之摅怀抱。
瞿昙了不惜，意切如老媪。
始终谈四相，毕竟尽除扫。
为言福德性，胜施千万宝。
因果本来空，种种惟心造。
默观契予意，披味恨不早。
已喜识真吾，何妨行六通。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。